Монгол Улсын Их Хурлын 20... оны ...дугаар

тогтоолын 1 дүгээр хавсралт

МОНГОЛ УЛСЫГ 2026-2030 ОНД ХӨГЖҮҮЛЭХ

ТАВАН ЖИЛИЙН ҮНДСЭН ЧИГЛЭЛ

**“Шинэ итгэл–Эрс шинэтгэл” бодлого бүхэлдээ төрийн бодлогын хүртээмжийг иргэн бүрд хүргэж, төрийн бодлогын өгөөжийг шууд иргэнд очихоор төлөвлөсөн.**

1.Боловсрол, эрүүл мэндийн салбарт хийх шинэчлэлийн хүрээнд чанартай, хүртээмжтэй үйлчилгээг иргэн бүрд тэгш хүргэж, хөдөлмөрийн зах зээлийн эрэлтэд нийцсэн хүний нөөцийг бэлтгэн хүний хөгжлийн түвшинг нэмэгдүүлнэ.

2. Эрүүл, аюулгүй амьдрах орчин, хүртээмжтэй орон сууц, чанартай нийгмийн хамгааллын үйлчилгээгээр амьдралын чанарыг дээшлүүлж дундаж давхаргыг нэмэгдүүлнэ.

3. Иргэдийн харилцан итгэлцэл, нийгмийн уялдаа холбоог бэхжүүлж, эх хэл, түүх, өв соёлоо дээдэлсэн үндэсний соёлын дархлааг бэхжүүлэн, эв нэгдлийг бататган **үндэсний нэгдмэл үнэт зүйлсийг бэхжүүлнэ.**

4. Иргэдийн оролцоо, соён гэгээрэл, хамтын хариуцлагыг нэмэгдүүлж, тэгш боломжийг ханган нийгмийн сайн сайхан байдлыг дээшлүүлнэ.

-Хүн амын өсөлт, төвлөрөл, шилжилт хөдөлгөөн: Хүн ам зүйн бодлогыг шинжлэх ухаанд суурилсан аргачлалаар шинэчилж, тогтвортой өсөлт бүхий хүний хөгжлийн суурийг бүрдүүлнэ.

-Аз жаргалтай гэр бүл: Ажил, амьдралын зөв тэнцвэрийг хангасан хүчирхийллээс ангид, гэр бүлд ээлтэй нийгмийн орчныг бүрдүүлэн, иргэдийн амьдралын чанарыг дээшлүүлнэ.

-Аюулгүй, ая тухтай таатай орчин: Гэмт хэрэг, аюул осол, орчны эрсдэлээс ангид, иргэдийн амар амгалан, тайван орчныг бий болгоно.

-Үр ашигтай байгалийн баялаг: Үндэсний баялгийн санг бие даасан, хараат бус, хариуцлагатай институт болгон байгуулж, удирдлагын зөвлөлийг олон талт төлөөлөлтэйгөөр (иргэний нийгэм, хувийн хэвшил, мэргэжлийн холбоо, парламент) бүрдүүлнэ.

5.**Эдийн засгийн төрөлжилтийг эрчимжүүлж, уул** уурхайгаас хамаарлыг бууруулж, боловсруулах үйлдвэрлэл, хөдөө аж ахуйн хөгжлийг шинэ шатанд гаргаж эдийн засгийн тогтвортой өсөлтийг хангана.

-Эдийн засгийн хүртээмж-төрөлжилт: Боловсруулах үйлдвэрлэл, үйлдвэрлэл, үйлчилгээ, логистик зэрэг төрөлжсөн, нэмүү өртөг шингэсэн салбаруудыг хөгжүүлнэ.

-Хүчтэй хөдөө: Хөдөө аж ахуйн бүтээгдэхүүний үйлдвэрлэлийн нэмэгдүүлж орон нутгийн орлого, үйлчилгээний хүртээмжийг нэмэгдүүлнэ.

-Эдийн засгийн хөгжлийг дэмжих дэд бүтэц: Дэд бүтцийн уялдаа холбоотой нэгдсэн сүлжээг бий болгон, эдийн засгийн эрчимтэй өсөлтийн бат бөх үндсийг тавина.

6.Өөрчлөлтийг сөрөн тэсвэрлэх чадавхыг бэхжүүлж, **ногоон шилжилт, уур амьсгал ба сэргээгдэх эрчим хүчний шинэчлэлийг тогтвортой хөгжлийн суурь болгож байгаль орчны тогтвортой байдлыг хадгална.**

-Уур амьсгал ба орчны чанар: Орчны чанар стандартыг сайжруулан хүлэмжийн хийн ялгарлыг бууруулах замаар ногоон эдийн засгийг дэмжих, уур амьсгалын өөрчлөлтийн сөрөг нөлөөг сааруулна.

-Ногоон шилжилт: Байгалийн нөөцийг хамгаалах, экосистемийн тэнцвэрт байдлыг хадгалах, биологийн олон янз байдлыг хамгаалан нөхөн сэргээх, нөөцийг хэмнэх, дахин ашиглах болон дахин боловсруулах тогтолцоог өргөжүүлснээр ногоон шилжилтийг эрчимжүүлнэ.

7.“Цахимаар түрүүнд” дижитал шилжилт, төрийн шинэчлэлээр ил тод, хариуцлагатай байдлыг нэмэгдүүлж, шударга ёсны тогтолцоог бэхжүүлж зөв засаглалын үзүүлэлтийг нэмэгдүүлнэ.

-Төрийн шинэчлэл: Төрийн бүх шатанд ил тод, хариуцлагатай, иргэн төвтэй үйлчилгээг бий болгож олон нийтийн итгэлийг сэргээнэ.

-Хүний эрхийн баталгаа: Иргэн бүрийн эрх, эрх чөлөөг хамгаалж, жендэрийн эрх тэгш байдлыг баталгаажуулж, тэгш боломжийг хангана.

-Төрийн өмчит компанийн засаглал: Төрийн өмчит компанийн хараат бус, мэргэжлийн оролцоог нэмэгдүүлж, ил тод байдлыг ханган, гүйцэтгэлд суурилсан удирдлага нэвтрүүлэн, санхүүгийн сахилга батыг дээшлүүлнэ.

Төрийн цахим шилжилт: Төрийн үйлчилгээтэй холбоотой цаг хугацаа, орон зайнаас хамаарсан зардлыг бууруулж цахимжуулна.

Гадаад таатай орчин: Гадаад бодлогын олон тулгуурт тэнцвэрийг хадгалж, бүс нутгийн интеграцид идэвхтэй оролцоно.

8.Хүчтэй хөдөө бодлогын шинэчлэлээр орон нутгийн эдийн засгийн бие даасан байдал, хүртээмжийг нэмэгдүүлж, нутгийн удирдлага, засаглалыг сайжруулан хөгжлийн ялгааг багасгана.

-Бүс, орон нутгийн онцлогт нийцсэн тэнцвэртэй, тогтвортой хөгжил: Хот, хөдөө, бүс нутгийн ялгааг багасган, иргэн бүрд боловсрол, эрүүл мэнд, ажил хөдөлмөр, орлогын ижил боломжийг бүрдүүлж, хүний амын шилжилтийг тэнцвэржүүлнэ.

-Дэд бүтэц: Дэд бүтцийн хүртээмж, чанарыг сайжруулж, бүс, орон нутгийн хөгжлийг хурдасгана.

9.Эдийн засгийн эрх чөлөөг бэхжүүлж, бизнесийн орчны шинэчлэлийг гүнзгийрүүлж, гадаад бодлогын олон тулгуурт тэнцвэрийг хадгалж, бүс нутгийн интеграцид идэвхтэй оролцох оролцоог нэмэгдүүлж **Монгол Улсын өрсөлдөх чадварыг сайжруулна.**

-Бизнесийн орчин: Бизнесийн орчныг шинэ шатанд гарган дотоодын зах зээлийн өрсөлдөх чадварыг нэмэгдүүлнэ.

-Гадаадын хөрөнгө оруулалт: Хөрөнгө оруулагчдад таатай нөхцөл бүрдүүлж, гадаадын хөрөнгө оруулалтыг тогтвортой өсгөнө.

10.Төр, хувийн хэвшил судалгааны гуравласан холбоо, оролцоог өргөжүүлж, эдийн засгийн төрөлжилтийг нэмэгдүүлж, **шинэ эдийн засгийн боломжийг нээн Монгол Улсын хөгжилд үзүүлэх шинжлэх ухаан, технологи, инновацын хувь нэмэр, оролцоог нэмэгдүүлнэ.**

Дижитал шилжилт: Дижитал эдийн засгийн суурийг бий болгож, төр, хувийн хэвшил, иргэний харилцааг шинэ шатанд гаргана.

 Хувийн хэвшлийн оролцоо: Төр, бизнес, их сургуулийн үр дүнтэй хамтын ажиллагааны замаар судалгааны үр дүнг үйлдвэрлэл, үйлчилгээ, дижитал эдийн засагт нэвтрүүлэх боломжийг нээж, инновацыг дэмжинэ.